[{"text_idx": "#000009", "text": "Mae\u2019r Bil hefyd yn golygu nifer o broblemau i ddatganoli yng Nghymru. Mae\u2019r Prif Weinidog wedi beirniadu\u2019r Bil fel \u2018cipio grym \u2013 tanseilio pwerau sydd wedi bod yn eiddo i Gymru, yr Alban a Gogledd Iwerddon ers dros 20 mlynedd\u2019, ac mae wedi honni diffyg ymgysylltu gan Lywodraeth y DU ar ddrafftio\u2019r Bil. Yn sicr, mae diffyg ymgysylltu yn gyffredinol wedi bod yn broblem \u2013 dim ond cyfnod ymgynghori o bedair wythnos a gafwyd ar y Bil dros yr haf, tra roedd meddyliau pobl ar bethau eraill wrth fynd i\u2019r afael a\u0302\u2019r argyfwng Covid-19."}, {"text_idx": "#000011", "text": "Mae Llywodraeth y DU a Llywodraeth Cymru wedi dadlau ers tro ynghylch a yw Cymorth Gwladwriaethol yn gymhwysedd datganoledig \u2013 fodd bynnag, nid yw\u2019n ymddangos yn Neddf Llywodraeth Cymru 2006, sy\u2019n awgrymu ei fod. Beth bynnag, mae\u2019r Bil Marchnadoedd Mewnol yn nodi bod Cymorth Gwladol yn gymhwysedd sydd wedi\u2019i gadw ar gyfer Llywodraeth y DU."}, {"text_idx": "#000012", "text": "Mae Llywodraeth Cymru, gyda chymorth partneriaid allanol, wedi bod yn gweinyddu cyllid yr UE yng Nghymru. Gyda chyllid o\u2019r fath yn dod i ben, mae wedi gofyn i drefniadau o\u2019r fath barhau gyda chyfran Cymru o Gronfa Ffyniant Gyffredin y DU. Fodd bynnag, mae\u2019r Bil, er ei fod yn addo y bydd cyfran Cymru o\u2019r gronfa UKSPF yn cyfateb i faint cyllid blaenorol yr UE, yn rhoi pwerau gwario i Lywodraeth y DU mewn sawl maes sy\u2019n croestorri a\u0302 chymwyseddau datganoledig, gan gynnwys datblygu economaidd; iechyd, addysg, diwylliant a chyfleusterau chwaraeon; addysg ryngwladol; gweithgareddau addysgol yn y DU; tai, a mwy yn ogystal. Nid oes eglurder ynghylch ro\u0302l Llywodraeth Cymru o ran dosbarthu\u2019r cyllid hwn. Nid oes ymgynghoriad wedi\u2019i gynnal eto ar UKSPF, er bod Llywodraeth y DU wedi addo un \u2018yn fuan iawn\u2019 ym mis Mai 2019."}, {"text_idx": "#000013", "text": "Mae arfau polisi cyd-gydnabod a pheidio a\u0302 gwahaniaethu yn cael eu defnyddio\u2019n aml a\u2019u nod yw atal rhwystrau technegol i fasnachu. Maent yn safonol wrth reoleiddio marchnadoedd mewnol ar gyfer nwyddau a gwasanaethau, ond maent yn cael eu defnyddio yn y Bil i wrthbwyso\u2019r glorian er budd canoli ar draws y DU. Nid yw\u2019r Bil yn cynnig fawr o gydnabyddiaeth i ddatganoli, sy\u2019n awgrymu y bydd polisi\u0308au datganoledig yn cael eu defnyddio dim ond os bydd gwneud hynny\u2019n atal \u2018bygythiad eithriadol i fywyd dynol\u2019, neu \u2018fygythiad difrifol i iechyd y cyhoedd\u2019 ym meysydd pla\u0302u, clefydau neu fwyd anniogel. Dim ond niwed posibl y mae\u2019r Bil yn ei ystyried fel rheswm dros orfodi gofynion lleol, yn hytrach na chaniata\u0301u i ranbarthau datganoledig wyro oddi wrth reoliadau os oes lle i wella\u2019n lleol. Nid yw hyn yn rhoi llawer o gymhelliant ar gyfer gofynion datganoledig newydd gan na fyddai\u2019r rhain yn berthnasol i fasnach o\u2019r tu allan i Gymru ac, yn wir, byddent yn rhoi masnach Cymru dan anfantais, gan niweidio busnesau lleol ledled y wlad."}, {"text_idx": "#000014", "text": "Yn dilyn ymlaen o\u2019r uchod, mae\u2019r Bil yn awgrymu, os bydd busnes yn bodloni safonau rheoleiddio mewn dim ond un o bedair gwlad y DU, y gall fasnachu ym mhob un o\u2019r gwledydd eraill heb orfod cydymffurfio ymhellach. Gan gymryd tai fel enghraifft, gallai hyn olygu y gallai\u2019r rheini sy\u2019n ceisio adeiladu tai yng Nghymru ddiystyru Safon Ansawdd Tai Cymru a\u2019r Gofynion Ansawdd Datblygu, ar yr amod eu bod yn cydymffurfio a\u0302 rheoliadau mewn mannau eraill yn y DU. Gallai sefyllfaoedd tebyg godi mewn mannau eraill, er enghraifft y rheini sy\u2019n gweithio mewn diwydiannau amgylcheddol."}, {"text_idx": "#000015", "text": "Roedd y Papur Gwyn ar y Bil yn cydnabod yr angen am gyfleoedd i wahanol lefelau o lywodraeth ar draws y DU gydweithio a chymryd rhan mewn deialog. Ac eto, nid yw\u2019r Mesur terfynol yn cynnwys dim sy\u2019n awgrymu symud i gyfeiriad prosesau rhynglywodraethol ar y cyd. Yn wir, mae\u2019n rhoi arwydd i\u2019r gwrthwyneb, heb fawr ddim cydnabyddiaeth o ro\u0302l gwledydd datganoledig, ac mae llawer o ddarpariaethau\u2019r Bil yn gallu cael eu newid gan Lywodraeth y DU heb unrhyw gyfraniad gan Gymru, yr Alban na Gogledd Iwerddon."}, {"text_idx": "#000016", "text": "Mae\u2019r rhain i gyd yn faterion hanfodol sy\u2019n effeithio ar weithgarwch cymdeithas sifil yng Nghymru. Mae CGGC a Fforwm Brexit yn awyddus i roi\u2019r wybodaeth ddiweddaraf i\u2019r sector am sut y gallai\u2019r Bil hwn effeithio arnynt. Byddwn yn cynnal gweminar am ddim ar 24 Medi am 4pm yn edrych yn fanylach ar fanylion y Bil a beth mae\u2019n ei olygu i\u2019r sector. Gallwch archebu eich lle yma."}, {"text_idx": "#000017", "text": "Rydym hefyd yn bwriadu anfon llythyr at ASau yn nodi\u2019r problemau sydd gennym gyda\u2019r Bil. Os hoffech i\u2019ch mudiad fod yn un o\u2019r rhai sy\u2019n llofnodi\u2019r llythyr hwn, anfonwch e-bost at policy@wcva.cymru. Mae Fforwm y Gymdeithas Sifil ar Brexit a Chynghrair Cymdeithas Sifil Brexit yn ceisio trefnu sesiynau briffio gydag ASau ac aelodau Ty\u0302\u2019r Arglwyddi."}]